HRVATSKA je razbila Argentinu 3:0 u drugoj utakmici na Svjetskom prvenstvu u Rusiji i osigurala plasman u osminu finala.

Ante Rebić, Luka Modrić i Ivan Rakitić krasnim su golovima srušili jednog od favorita turnira, a odličan posao odradila je i hrvatska obrana.

"Svi su oduševljeni, nismo očekivali ovakav rezultat. Iskreno vjerujemo od početka da možemo daleko jer smo prava ekipa, pokazujemo to izvan terena, a pokazali smo danas i na terenu. Nismo im dali previše mjesta, iskoristili smo naše šanse i pobjeda je zaslužena. Baš mi je drago", rekao je Dejan Lovren nakon utakmice.

"Ja sam uvijek taj koji će dati sve od sebe na terenu za reprezentaciju i klub. Mislim da je došlo vrijeme da pokažemo na terenu da to možemo odraditi, a ne samo kroz priču. Osjeti se samopouzdanje, ali moramo smiriti strasti, idemo korak po korak. Momci su svi na pravom mjestu, to sam govorio i u Liverpoolu u Ligi prvaka, pa smo otišli do kraja. Imam dobar osjećaj i za ovu ekipu."

Tekst se nastavlja ispod oglasa

"Idemo protiv Islanda to odraditi, imamo nekih nečistih računa protiv njih. Imamo razloga i želimo uzeti ta tri boda, vidjet ćemo na koga ćemo naletjeti kasnije", zaključio je Lovren.